חוק שירות המדינה (גמלאות) (תיקון מס' 58), התשע"ו-2016
הצעת חוק ממשלתית, הכנסת ה-20
פורסם: ספר החוקים, חוברת 2548, עמ' 738, 2016-04-07T00:00:00+03:00
חוק שירות המדינה (גמלאות) (תיקון מס' 58), התשע"ו-2016 (להלן - התיקון), התקבל בקריאה השנייה והשלישית ביום כ' באדר ב' התשע"ו (30 במרס 2016). על פי שיטת העדכון הישנה, גמלאות עובדי השב"כ והמוסד עודכנו לפי משכורתו של חייל משרת קבע פעיל בדרגה מקבילה לדרגת פרישתו של העובד. התיקון הצמיד את שיטת עדכון הגמלה לשיטה הנהוגה מאז שנת 2009 לפיה העדכון הוא עדכון מדדי – ותמיד חיובי. דהיינו, בשנה בה המדד הוא שלילי לא מתבצע עדכון בגמלאות. התיקון קבע שגמלאי השב"כ והמוסד יזכו לעדכון המשכורת הקובעת והעדכון הנוסף לה, תוספת שחיקה בשל המדד לשנת 2008, תוספת בשל הסכמי שכר ותוספת בשל המדד לשנים 2009 עד 2013, בעד קצבאות החודשים ינואר-מאי 2016. כן נקבע הסדר חדש למה שקרוי "קופה ציבורית" לפיו עובד שב"כ או מוסד שזכאי לקצבת פרישה וחזר לשירות בשב"כ או במוסד והכנסתו הכוללת עולה על המשכורת הקובעת – תשולם לו קצבה בשיעור 2/3 מקצבתו הרגילה או בשיעור הקצבה הרגילה בניכוי 1/3 מהסכום בו עודפת ההכנסה הכוללת על המשכורת הקובעת – לפי הגבוה. ככל שלא עלתה ההכנסה הכוללת על המשכורת הקובעת – לא תופחת הקצבה של הגמלאי. התיקון כלל גם את עובדי משרד מבקר המדינה בדירוג ביקורת המדינה בהסדר שחל על כלל עובדי המדינה מאז 2009 וגמלתם של גמלאי משרד המבקר תעודכן לגבי הקצבאות שבעד התקופה ינואר 2011 עד מאי 2016. תחילתו של החוק נקבעה ליום 1.5.2016.